ທ. ເມົາ​ເວ​ນີ ເວົ້າວ່າ ລັດ​ຖະ​ບານ​ ປ. ທ​ຣຳ ‘ຕ​້ອງ​ການ’ ຄົນ​ເຂົ້າ​ເມືອງ​ ທີ່​ຖືກ​ກົດ​ໝາຍ​ 'ຫຼາຍທີ່​ສຸດ'
ທ່ານ ໄມ​ຄ໌ ເມົາ​ເວ​ນີ ຜູ້ວ່າ​ການຫົວ​ໜ້າ​ທີ່​ປຶກ​ສາ ​ປະ​ຈຳ​ທຳ​ນຽບ​ຂາວ​ ກ່າວ​ວ່າ ລັດ​ຖະ​ບານ​ຂອງ​ທ່ານ​ທ​ຣຳ "ມີ​ຄວາມ​ຕ້ອງ​ການ" ຄົນ​ເຂົ້າ​ເມືອງ​ທີ່​ຖືກ​ຕ້ອ ງ​ຕາມກົດ​ໝາຍ​ “ຫລາຍທີ່​ສຸດ”.
ທ່ານ ໄມຄ໌ ເມົາເວນີ (Mike Mulvaney), ຜູ້ວ່າການຫົວໜ້າທີ່ປຶກສາປະຈຳທຳນຽບຂາວ ກ່າວຕໍ່ພວກຜູ້ຟັງຈາກພາກເອກະຊົນ ຢູ່ໃນອັງກິດໃນວັນພຸດຜ່ານມາວ່າ ລັດຖະບານຂອງທ່ານທຣຳ "ມີຄວາມຕ້ອງການ" ຄົນເຂົ້າເມືອງທີ່ຖືກກົດໝາຍ “ຫລາຍທີ່ສຸດ” ເພື່ອຈະຮັກສາການຂະຫຍາຍໂຕຂອງເສດຖະກິດທີ່ມີຢູ່ພາຍໃຕ້ການປົກຄອງຂອງປະທານາທິບໍດີທຣຳນີ້ໄວ້ "ພວກເຮົາມີຄວາມຕ້ອງການ -- ຄົນເພີ້ມອີກຫລາຍທີ່ສຸດ -- ຕ້ອງການຫລາຍ ທີ່ສຸດ," ນັ້ນຄືຄຳເວົ້າຂອງທ່ານເມົາເວນີ (Mulvaney) ທີ່ກ່າວຢູ່ໃນງານອັນນຶ່ງ ທ່ານກ່າວຕໍ່ໄປວ່າ "ພວກເຮົາກຳລັງຂາດຄົນທີ່ຈະສະໜອງໃຫ້ການຂະຫຍາຍໂຕຂອງເສດຖະກິດທີ່ພວກເຮົາມີຢູ່ແລ້ວ ຢູ່ໃນປະເທດຂອງພວກເຮົາ ໃນໄລຍະ 4 ປີຜ່ານມານີ້ ພວກເຮົາຕ້ອງການຄົນເຂົ້າເມືອງຫລາຍຂຶ້ນ ” ຄຳເຫັນດັ່ງກ່າວໄດ້ຖືກລາຍງານຢູ່ໃນໜັງສືພິມ, ທີ່ໄດ້ຮັບສຽງເວົ້າຂອງທ່ານເມົາເວນີຢູ່ການບັນລະຍາຍຂອງທ່ານ ແຕ່ທ່ານເມົາເວນີ (Mulvaney) ກໍເວົ້າວ່າ ພວກຄົນເຂົ້າເມືອງໃໝ່ຕ້ອງເຂົ້າປະເທດ “ແບບຖືກຕ້ອງຕາມກົດໝາຍ," ໂດຍກ່າວວ່າ ທຳນຽບຂາວຢາກຈະຮຽນເອົາແບບຂອງລະບົບຄົນເຂົ້າເມືອງຂອງການາດາ ແລະອອສເຕຣເລຍ ທ່ານເມົາເວນີກ່າວວ່າ "ພວກເຮົາມີຄວາມສົນໃຈໃນການຜັນຂະຍາຍລະບົບນັ້ນອອກໄປ ” ຄຳເຫັນດັ່ງກ່າວປາກົດວ່າເຮັດໃຫ້ທ່ານເມົາເວນີ ມີຄວາມແຕກຕ່າງກັນກັບບັນດາເຈົ້າໜ້າທີ່ຈຳນວນນຶ່ງຂອງລັດຖະບານທ່ານທຣຳ ເຊັ່ນ ທ່ານ ສຕີຟເຟັນ ມີລເລີ, ທີ່ປຶກສາທຳນຽບຂາວ ທີ່ສະແຫວງຫາການສະໜັບສະໜຸນໃຫ້ມີການຈຳກັດຢ່າງ ເຄັ່ງຄັດຕໍ່ທັງຄົນເຂົ້າເມືອງທີ່ຖືກກົດໝາຍ ແລະບໍ່ຖືກກົດໝາຍ ທ່ານ ທຣຳເວົ້າກ່ຽວກັບບົດບາດຂອງຄົນເຂົ້າເມືອງທີ່ຖືກກົດໝາຍວ່າ ພວກເຂົາເຈົ້າມີຄວາມຈຳເປັນ ສຳລັບບໍລິສັດທີ່ຫາທາງຍ້າຍກັບຄືນ ມາຕັ້ງຢູ່ສະຫະລັດ ທ່ານທຣຳ ກ່າວໃນປີກາຍນີ້ວ່າ: "ຂ້າພະເຈົ້າຕ້ອງການຄົນເຂົ້າມາເພາະວ່າພວກ ເຮົາຕ້ອງການຄົນດຳເນີນການຢູ່ໃນໂຮງງານ ແລະໃນສະຖານທີ່ການຜະລິດ ແລະບໍລິສັດຕ່າງໆ ທີ່ຍ້າຍກັບຄືນມາ " ທ່ານກ່າວຕໍ່ໄປວ່າ "ພວກເຮົາຕ້ອງການຄົນ " ເຖິງທ່ານຈະເວົ້າເຊັ່ນນັ້ນກໍຕາມ, ລັດຖະບານໄດ້ຕັດຈຳນວນຄົນເຂົ້າເມືອງທີ່ຖືກກົດໝາຍ ແລະບໍ່ຖືກກົດໝາຍລົງ ນັບແຕ່ທ່ານ ທຣຳໄດ້ຂຶ້ນກຳຕຳແໜ່ງເປັນຕົ້ນມາ ກະຊວງການຕ່າງປະເທດໄດ້ຕັດຈຳນວນການອອກວີຊາໃຫ້ຄົນລົງປະມານ 20 ເປີເຊັນ ແລະເຈົ້າໜ້າທີ່ປະຈຳຊາຍແດນກໍເຮັດໃຫ້ການຂໍລີ້ໄພຫຍຸ້ງຍາກຂຶ້ນຢູ່ຕາມຊາຍແດນພາກໃຕ້ຂອງປະເທດ